Mynen vruntliken grote to voren. Ersame, leyue ffrunde burgermeisteren vnd raetmannen der stad Danske. Juwer leyue begere ik to weten, dat en genant mit jw wonafftich is geheiten Hinrik Qwynt, de by my was to deme Stockholm jn den vorledenen jaer xlj vmb den trynt sente Jacobs dage; do dede ik eme mede to trower hant my to behorende jnt erste, wilke dat noch by eme is, xj leste botteren vnd vj leste lasses vnd v tunnen lasses noch vij leste osenmundes. Vp desse vurgescreuenen gudere en hebbe ik nicht mere entfangen van Qwynte na syner eygenen rekenschop dan xliiij mrk Prusch. xvj schot j s. Noch so hebbe ik darvp entfangen xx grone graewe laken, alse Meyrienbersschen vnd Hynderlenschen. Ersame, leue vrunde. Desse vurschreuen guderen bevole ik deme vurscreuen Hinrik Qwinte myn beste dar by to donde. Des vorneme ik jn synen hantschrifftliken breuen, dat he gescheppet hebbe to Vlanderen wart vp myn euentur vij leste botteren, ij leste lasses van den vorgescreuenen guderen, als by namen jn Rutger sthuremans schepp, ij last vnd viij tun. botteren, noch jn spaen iiij last vnd iiij tunnen, noch in scheper span ij leste lasses. Doch so vorneme ik nicht an wen he it in Vlanderen gesant hefft. Vorder, leuen ffrunde, so hebbe ik deme vurscreuen Qwinte geschreuen vaken vnd veel jn dessem vorledenen vor jaren vnd sommer vnd begerde, dat he my myne gudere tor hant gesant hedde an sulker war als ik noit vnd behoiff hadde, dar ik em vmb schreyff, vnd schreyff eme sunderlinges jn velen breuen, de eme doch, als ik vorvare, wol to hant komen syn, darjnne ik eme vruntliken schreff sunderlingen vmb hoppen, des ik doch geynnen hoppen noch antworde en krech, do he nomende was vorboden vt to voren, des ik doch treppeliken gebreck hadde vnd hebbe, als gij dat ok wol vornemen in dem anderen mynem breue, des ik in groten schaden kommen byn. Hyr vmb bidde ik jw ersame leue ffrunde, dat gy wol doyn vnd vnderwysen den vorschreuen Hinrik Qwint, dat he dessem jegenwerdigen breff wyser, mit namen Wynneke Valsch, rekenschopp vnd vornoginge doe van myner wegen van dessen vurschreuenen guderen, want ik deme vurschreuen Winneke voel mechtuch ghemaket hebbe liker wys off jk jegenwerdiche suluen dar were. Vnd were it sake, dat Wyneke des mit Qwynte in wruntliken saken nicht ens werden en konde, so bidde ik jw, ersame leue ffrunde, dat gy Winneke vurschreuenen gonnen als vele alse en recht mit jw is vnd syn eme dar behulpelik to vmb myner bede willen, dat he dat myn van eme kryghe, dat gy jw hyr jnne also bewysen, dat ik dar vruntschop jnne erkennen moghe vnd ik des vorder in geyn vorsummisse noch noment jn schaden en komme. Dat wil ik gerne jn eme sodannighem vorschulden teghen jw vnd de juwe war jk kan. Hyr mede syd gode beuolen alle samentliken to ewigen tyden. Geschreuen vppe Wiborgh vnder mynne segel des sondagx vor halffuasten anno etc xliij. Jk Karle Knutsson, ritter, marschalk to Sweden, houetman vppe Wiborgh etc. Adress: Den erberen burgermeisteren vnd raetmannen der stad Danske komme desse breyff – dandum.